[{"text_idx": "#000000", "text": "Uus taevas ja uus maa"}, {"text_idx": "#000003", "text": "Uus taevas ja uus maa on Jumala looming. Mis seal ta\u0308pselt on ja kes sinna saavad, seda teab ainult Jumal ise. Meile on antud ainult killukesed sellest, mis kunagi tulevikus saab olema. Nendest kildudest saadud info paneb fantaasia to\u0308o\u0308le ja vastavalt inimese arusaamale ning taustale joonistub va\u0308lja tema ettekujutus uuest taevast ja uuest maast."}, {"text_idx": "#000004", "text": "Maailmas elab palju inimesi ja inimesed on va\u0308ga erinevad. Na\u0308iteks mo\u0303ned on eriti suured unistajad, teised ja\u0308llegi realistid. Mina kuulun nende hulka, kes va\u0308ga ei unista. Ja enda kristlaseks olemise aastate jooksul na\u0308en endas muutusi uue taeva ja maa mo\u0303istmises. Selles on kindlasti oma roll inimese vanusel ja usus kasvamisel. Varasemalt tundus mulle kui mitteunistajale, et uus maa ja taevas on muinasjutt. Minu lapsepo\u0303lv mo\u0308o\u0308dus muinasjuttudega, kus enamusel lugudel oli ilus lo\u0303pp, ko\u0303ik sai korda. Kui ma sain vanemaks ja hakkasin elust selgemalt aru saama, siis mo\u0303istsin, et tegelik elu on teistsugune. Paljud lood pa\u0308ris inimestest, perekondadest lo\u0303ppesid kurvalt. Na\u0308iteks minu lapsepo\u0303lvekodus, ku\u0308las kus ma elasin, oli palju toredaid perekondi, kus perekonnad lagunesid peamiselt pereisa alkoholiso\u0303ltuvuse probleemi to\u0303ttu. Minu enda perekonnas puudus isa. Pa\u0308ris elu oli hoopis midagi muud kui ma\u0308llu salvestunud muinasjutud. Ja Jumalat seal kandis ei tuntud, inimesed pidid oma muredega hakkama saama nii, nagu oskasid."}, {"text_idx": "#000005", "text": "Kaheku\u0308mnendates eluaastates, kui tutvusin oma abikaasaga ja tema kaudu ka Jumalaga, siis tundus kogu see piiblitemaatika igavesest elust, uuest taevast ja maast nagu lapsepo\u0303lves kuuldud muinasjutt. Va\u0308ga raske oli seda mo\u0303ista. Vaatame na\u0308iteks u\u0308hte Piibli kirjakohta: \u201eTema (Jumal) pu\u0308hib a\u0308ra iga pisara nende silmist ning surma ei ole enam ega leinamist ega kisendamist ning valu ei ole enam, sest endine on mo\u0308o\u0308dunud.\u201c (Ilm 21:4) See kirjakoht ra\u0308a\u0308gib uuest taevast ja maast. See on ta\u0308iesti vastupidine kui meie praegune elu. Maa peal ei mo\u0308o\u0308du pa\u0308evagi, kui keegi ei sure. Inimesed kaotavad oma la\u0308hedasi, ka lapsed surevad, isegi vanus ei ole surmale takistuseks. Nii nagu o\u0308eldakse, haigused ka\u0308ivad mo\u0308o\u0308da inimesi, nii ka valud koos haigustega ja muude probleemide to\u0303ttu on inimeste igapa\u0308evane osa. Aga see tekst u\u0308tles, et tuleb aeg, kui seda ko\u0303ike enam ei ole. Surm, lein, nutt, valu \u2013 ko\u0303ik on kadunud. Ku\u0308mme aastat tagasi oli mul seda va\u0308ga raske uskuda. Ta\u0308ielik muinasjutt. See ei olnud reaalne, sest mitte u\u0308helgi inimesel ei ole sellist kogemust, et nii vo\u0303iks olla."}, {"text_idx": "#000006", "text": "Ka ta\u0308na, ku\u0308mme aastat hiljem, mo\u0303eldes nendele tekstidele, mis ra\u0308a\u0308givad igavesest elust, uuest taevast ja maast, ei ole seda mo\u0303tet kerge omandada. Miks on seda raske uskuda? Ko\u0303ik inimesed on alguse ja lo\u0303puga. Meil on palju kogemusi, et inimesed, kes on elanud, on nu\u0308u\u0308d surnud. Me teame, et ka meie ei ela igavesti. Ko\u0303ik, mis meie u\u0308mber on vo\u0303i mida ise loome, on alguse ja lo\u0303puga. Ko\u0303ik hooned, mille inimene ehitab, saavad u\u0308hel pa\u0308eval otsa. Ko\u0303ik puud ja muud taimed, mis inimene istutab, aja jooksul vananevad ja muutuvad ja\u0308lle po\u0303rmuks. Isegi metallid roostetavad, oksu\u0308deeruvad ja muutuvad kasutusko\u0303lbmatuks. Ko\u0303ik, mis meie u\u0308mber on, kaob. Jah, nii taimed, loomad kui ka inimesed toodavad vilju ehk ja\u0308rglasi, kuid iga inimene on omaette isiksus. Iga inimene on ainulaadne ja mingis mo\u0303ttes ei rahulda inimest see, et tema ja\u0308rglane elab edasi, aga tema ise kaob. Lisaks on veel teadmine, et ka ja\u0308rglane on surelik ja seega kaduv. Isegi kui me inimestena loodame, et meie suguvo\u0303sa liini kantakse edasi, me oleme justkui midagi saavutanud, siis paneb Peetrus sellele ko\u0303igele punkti: \u201eAga Issanda pa\u0308ev tuleb nagu varas. Siis hukkuvad taevad raginal, algained lagunevad lo\u0303o\u0303mates ning maad ja tema tegusid ei leita enam.\u201c (2Pt 3:10) Peetrus u\u0308tleb, et mitte miski ega keegi ei ja\u0308a\u0308 siia maa peale alles. Ko\u0303ik ha\u0308vineb lo\u0303puks."}, {"text_idx": "#000007", "text": "Kui inimene jo\u0303uab arusaamiseni, et ko\u0303ik on kaduv, ei so\u0303ltu temast nagu midagi. U\u0308ksko\u0303ik kui palju on tal lapsi, mitu puud elu jooksul istutanud vo\u0303i mistahes tegudega kliimat sa\u0308a\u0308stnud, ei aita miski. Mis meist saab? Kas see u\u0308u\u0308rike elu ongi ko\u0303ik? Ei ole, sest Jumal ei kao kuhugi ja Tema on loonud ka inimeste jaoks midagi palju enamat kui ainult see elu siin maa peal. Kas me tahame vo\u0303i mitte, aga ko\u0303ik kirjakohad uuest taevast ja uuest maast saavad u\u0308hel pa\u0308eval reaalseks. Inimesele on Jumala poolt antud o\u0303igus seda kas uskuda vo\u0303i mitte. Me ise saame otsustada, kas see nn muinasjutt saab meie jaoks tegelikkuseks vo\u0303i me loobume sellest."}, {"text_idx": "#000008", "text": "Kasvades Jumalale la\u0308hemale ja saades vanemaks, olen o\u0303ppinud Teda usaldama. Isegi kui kogu see temaatika igavesest elust, uuest taevast ja maast tundub olevat liiga hea, et olla to\u0303si, tuleb Jumalat lihtsalt usaldada. Lugedes Pu\u0308hakirja, mo\u0303istab inimene, et Jumal on ko\u0303ige autor. Tema on Looja ja Tema teeb, mis Tema tahab. Kui Jumal tahab inimestele anda uue elu koos uue maa ja taevaga, siis Tema saab seda teha. Hoolimata sellest, mis inimesed sellest arvavad. Ja tegelikult on meil selle kaudu ka teadmine, et Jumala loomine ei ole lo\u0303ppenud. Isegi, kui inimene on Jumalale vastu hakanud ja rikub seda maad oma patuse loomuse to\u0303ttu, ei ole Jumal inimest hu\u0308ljanud. Ta annab inimesele hoopiski palju enamat, mida inimene ei ole mitte kuidagi a\u0308ra teeninud. Selline on meie Jumal."}, {"text_idx": "#000009", "text": "La\u0308bi aegade on Jumal oma So\u0303na kaudu andnud palju to\u0303otusi. Paljud neist on juba ta\u0308itunud, aga osa on veel ta\u0308itumata. U\u0308ks ta\u0308itumata to\u0303otus on vana maa ha\u0308vitamine ning uue taeva ja maa loomine. Kuna Jumala to\u0303otused on ko\u0303ik ja\u0308rk-ja\u0308rgult to\u0303eks saanud, siis ei ole ka mitte mingit po\u0303hjust kahelda, et midagi ja\u0308a\u0308b ta\u0308itumata. Lihtsalt igal asjal on oma aeg. Ja nii on ka inimestele antud elupa\u0308evad Jumala kingitus, et igal u\u0308hel oleks vo\u0303imalik leida u\u0308les o\u0303ige teeots ja sellel rajal pu\u0308sida. Nii olen ka mina seljatanud oma kahtlused tuleviku osas ja vo\u0303tnud omaks Jumala soovi anda mulle uus kodu, uus elu. Ja mis selle uue maa ja taevaga ta\u0308pselt kaasneb, see ei olegi ta\u0308htis, sest ma tean, et Jumal tahab mulle alati parimat. Ma usun, et see, mis saab seal olema, on ta\u0308iuslik ja rohkemgi veel, kui u\u0308kski inimene unistada oskab."}, {"text_idx": "#000010", "text": "Kui see elu siin maa peal on okkaline ja raske, siis ei tohi meelt heita, sest parem elu alles ootab ees. Innustagu Johannese kirjutatud tekst ko\u0303iki, kes seda loevad: \u201eSee ongi mu Isa tahtmine, et igau\u0308hel, kes na\u0308eb Poega ning temasse usub, oleks igavene elu, ja viimsel pa\u0308eval mina a\u0308ratan ta u\u0308les.\u201d"}, {"text_idx": "#000014", "text": "Adventkogudus ta\u0308histas 21. mail 160. aastapa\u0308eva"}, {"text_idx": "#000015", "text": "Pu\u0308hitsus 2023. aastal \u2013 kas vo\u0303imalik?"}, {"text_idx": "#000016", "text": "Pu\u0308hitsus \u2013 mu\u0308u\u0308t vo\u0303i tegelikkus?"}, {"text_idx": "#000018", "text": "Koguduse koduleht on nu\u0308u\u0308d a\u0308pis"}, {"text_idx": "#000019", "text": "Ro\u0303o\u0303mupidu taevas ja maa peal"}, {"text_idx": "#000020", "text": "U\u0308levaade 17.09.2023 toimunud liidu no\u0303ukogu koosolekust"}, {"text_idx": "#000022", "text": "Tema alistumine\u201eIsa, kui sa tahad, vo\u0303ta see karikas minult a\u0308ra! Ometi a\u0308rgu su\u0308ndigu minu tahtmine, vaid sinu oma!\u201c Luuka 22:42"}]